*Projekts*

**Informatīvais ziņojums**

 **par apropriācijas pārdali starp budžeta izdevumu kodiem atbilstoši ekonomiskajām kategorijām Tieslietu ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros**

Saskaņā ar likuma „Par valsts budžetu 2014.gadam” 35. panta pirmajā daļā noteikto – ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai centrālās valsts pārvaldes iestādes budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros. Tieslietu ministrija iesniedz informatīvo ziņojumu „Par apropriācijas pārdali starp budžeta izdevumu kodiem atbilstoši ekonomiskajām kategorijām Tieslietu ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros”, lai Ministru kabinets pieņemtu lēmumu par izdevumu pārdali starp atsevišķiem pasākumiem un izdevumu kodiem atbilstoši ekonomiskajām kategorijām.

**I. Pašreizējā situācija un problēmas raksturojums**

Likumā „Par valsts budžetu 2014.gadam” Tieslietu ministrijas pamatbudžeta programmā 96.00.00 „Latvijas prezidentūras Eiropas Savienības Padomē nodrošināšanai 2015.gadā” apstiprināts finansējums 1 457 829 *euro* apmērā un ar Finanšu ministrijas 2014.gada 27.marta rīkojumu Nr. 148 papildus operatīvās darbības nodrošināšanai no budžeta resora „74.Gadskārtējā valsts budžeta izpildes procesā pārdalāmais finansējums” budžeta programmas 04.00.00 „Latvijas prezidentūras Eiropas Savienības Padomē nodrošināšana 2015.gadā” tika pārdalīts finansējums 71 144 *euro* apmērā.

Saskaņā ar Ministru kabineta 2013.gada 28.augusta rīkojuma Nr.401 „Par nepieciešamo finansējumu 2014.gadam, lai sagatavotu un nodrošinātu Latvijas prezidentūru Eiropas Savienības Padomē 2015.gadā” 1.10.1.apakšpunktu Tieslietu ministrijai piešķirts finansējums 222 315 *euro* apmērā divu papildu amata vietu izveidošanai un darbības nodrošināšanai Latvijas Republikas Pastāvīgajā pārstāvniecībā Eiropas Savienībā no 2014.gada 1.janvāra. Ņemot vērā, ka viens nozares padomnieks pārtrauca darba tiesiskās attiecības ar Tieslietu ministriju, savukārt otram nozares padomniekam iepriekš tika paredzēta bērna uzturēšanās Briselē, kas faktiski nenotika, faktiskie izdevumi par Briselē strādājošo nozares padomnieku izdevumi pabalstu izmaksai ir mazāki nekā iepriekš plānots, kā rezultātā 2014.gadā izveidosies līdzekļu pārpalikums.

Plānojot 2014.gada budžetu, nebija iespējas paredzēt papildus tehniskā aprīkojuma – portatīvo datoru iegādi ministrijas darbiniekiem, kas iesaistīti Latvijas prezidentūrā Eiropas Savienības Padomē (turpmāk – prezidentūra) gatavošanās procesā un tās norisē 2015.gadā ierobežotā finansējuma dēļ. Taču aktuāls kļūst jautājums par efektīvāku resursu izmantošanu un informācijas ātru apriti prezidentūras laikā, līdz ar to Tieslietu ministrijai ir nepieciešama 12 portatīvo datoru (atbilstoši Tieslietu ministrijā noteiktajam darba grupu vadītāju skaitam) iegāde 13 680 *euro* apmērā (12 gab. x 1 140 *euro*) (izdevumi pamatkapitāla veidošanai).

**II. Priekšlikumi turpmākai rīcībai**

Tieslietu ministrija ir izvērtējusi 2014.gada pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” izdevumus un secinājusi, ka ir nepieciešams izdarīt šādas izmaiņas, nepalielinot kopējo izdevumu apmēru: samazināt izdevumus atlīdzībai 13 680 *euro* apmērā, tajā skaitā atalgojumam 11 069 euro apmērā, un attiecīgi palielināt izdevumus pamatkapitāla veidošanai 13 680 *euro* apmērā, lai nodrošinātu portatīvo datoru iegādi savlaicīgai un efektīvai nepieciešamo dokumentu sagatavošanai un operatīvai informācijas apritei.

 Grozījumi paredz veikt izmaiņas Tieslietu ministrijas pamatbudžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā” 2014.gadam apstiprinātā finansējuma ietvaros, nepalielinot kopējo izdevumu un ieņēmumu apmēru (skatīt tabulu).

*Tabula*

**Ierosinātie grozījumiTieslietu ministrijas pamatbudžeta programmā 96.00.00 „Latvijas Prezidentūras Eiropas Savienības Padomē nodrošināšana 2015.gadā”** *(euro)*

| 96.00.00 „Latvijas prezidentūras Eiropas Savienības Padomē nodrošināšana 2015.gadā”  | Precizētais 2014.gada budžets | Priekšli-kumi izmaiņām | 2014.gada budžets ar izmaiņām |
| --- | --- | --- | --- |
| **Resursi izdevumu segšanai** | 1 528 973 |  | 1 528 973 |
| Dotācija no vispārējiem ieņēmumiem | 1 528 973 |  |  1 528 973 |
| Vispārējā kārtībā sadalāmā dotācija no vispārējiem ieņēmumiem | 1 528 973 |  | 1 528 973 |
| **Izdevumi – kopā** | 1 528 973 |  | 1 528 973 |
| Uzturēšanas izdevumi | 1 526 696 | -13 680 | 1 513 016 |
| Kārtējie izdevumi | 1 526 696 | -13 680 | 1 513 016 |
| Atlīdzība | 434 757 | -13680 | 421 077 |
| Atalgojums | 254 444 | -11 069 | 243 375 |
| Preces un pakalpojumi | 1 091 939 |  | 1 091 939 |
| Kapitālie izdevumi | 2 277 | 13 680 | 15 957 |
| Pamatkapitāla veidošana | 2 277 | 13 680 | 15 957 |

Papildus norādām, ka aprēķini ir provizoriski un iepirkuma rezultātā iegādes cenas var mainīties. Vienlaikus apropriācijas pārdale neietekmēs nākamajiem periodiem noteiktos maksimāli pieļaujamos izdevumu apjomus un nepalielinās Tieslietu ministrijas ilgtermiņa saistību pilnvaru limitus.

Ņemot vērā minēto, lūdzam Ministru kabinetu atbalstīt Tieslietu ministrijas valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām, lai nodrošinātu portatīvo datoru iegādi.

Tieslietu ministrs Dz.Rasnačs

22.11.2014. 10:52

663

L.Jenča

67036936, Liene.Jenca@tm.gov.lv